khistorydata/jeongjo-sjw-relations huggingface dataset:
정조 8년
甲辰六月初三日卯時。上御誠正閣。同副承旨入侍時。同副承旨李益烍。假注書李敬五。記事官金鳳顯李崑秀。以次進伏訖。上曰。都提調入侍。賤臣承命出。與藥房都提調李徽之偕入進伏。徽之進前曰。日候蒸熟。聖體。若何。上曰。一樣矣。徽之曰。王大妃殿氣候。何如。上曰。一樣矣。徽之曰。惠慶宮氣候。何如。上曰。一樣矣。徽之曰。元子宮凡節。一向平善乎。上曰。連爲好過。從近一番進見。好矣。上曰。藥房殿最。何日爲之乎。徽之曰。過齋日後。當開坐矣。上曰。數年以來。民事罔涯。夙宵不能弛心。今夏雨暘適中。穡事有庶幾之望。宵旰之憂。可以少紓矣。徽之曰。大體秧苗及時。則自至豐登。老農之言。亦如此矣。昨年年事。不幸大無。如傷之恩。無處不被。億萬生靈。賴以奠接。惠澤旁流。與古罕比。從今以往悠悠萬事。莫過於保嗇聖躬。輔養元子。古之聖王。亦不至過自勤勞矣。上曰。勞於求賢。逸於任人。予非不知。而其奈世道朝象。無一可恃。少大事務。自爾叢脞。不得不塡日勞心。予豈樂爲乎。仍命書榻敎曰。左副承旨入侍。左副承旨尹勉升。承命進伏。上命書傳敎曰。明日當由月覲門。展拜景慕宮。該房知悉。又命書傳敎曰。雨勢姑不放晴。明日月覲門。設布帳置之。依近例。訓將來待率領事。分付。又命書傳敎曰。明日雖有展拜之命。亦多已例。各司貶坐爲之之意。分付。仍命退。諸臣以次退出。
정조 8년
甲辰六月初三日巳時。上御誠正閣。召對入侍時。一直提學吳載純。參贊官李益烍。侍讀官李魯春。檢討官朴廣源。假注書李敬五。記事官李崑秀尹行任。以次進伏訖。上命讀朱子封事。魯春等以次進讀。壬午應詔封事訖。上命陳文義。魯春曰。凡修己治人。行政制治之方。畢具於是。孰非人君之柯則。而試以今日進講之封事言之。朱子。以恢復中原。眷眷於一篇之中。而必以誠意正心。爲一篇之宗旨。欲其懋修於本原之工。蓋誠意正心之於恢復中原。雖若迃遠。而天下萬事。無一不本於人主一心。卽朱子格君之要訣也。若使朱子進言於今日。則必當以誠正爲先。伏願益加留意於本原之地。上曰。其言。好矣。廣源曰。上番旣已悉陳。臣無更達之辭矣。載純曰。一篇條陳。無非嘉言正論。而其時人君。不能用矣。大舜之好察邇言。正爲今日之急務。更加體念。區區之望也。上曰。所奏。果好矣。上謂載純曰。內閣卽首善之地也。旣奉御眞御製。事體至重至大。代撰職任。尤爲自別。如非矜式表率乎。一閣之內者。難副其望。今者特選。予意有在。五日一赴公。亦非爲劇務。卿須加意愼重。無負揀拔之意。載純曰。臣才識蔑劣。濫叨是任。自顧慙恧。非榮伊懼。聖敎又若是鄭重。臣敢不竭力奉行於在職之時乎。上曰。右副承旨與纂輯堂上入侍。出榻敎右副承旨趙鼎鎭。纂輯堂上李時秀金載瓚。承命進伏。上曰。纂輯之役。何當訖工乎。時秀等曰。書役浩汗。恐難速成矣。上謂魯春曰。閣志刊役。始於初六。伊日爾亦往會監印。館志序。亦爲及期製進事。傳于文衡。可也。仍命書榻敎曰。纂輯堂上李時秀金載瓚減下。其代更爲啓下。上曰。左副承旨與下直守令入侍。左副承旨尹勉升。吉州牧使具世勣。承命進伏。上曰。下直守令進前。世勣進奏職姓名。上曰。爾新自襄陽來矣。本邑當此荐饑。目下所見。果何如。世勣曰。襄陽杆城等邑。畓多田少。又當麥歉。資活無策。到處民情。見方遑急矣。上曰。得無捐瘠之慮否。世勣曰。昨年朝家惠澤。浹民肥髓。道臣守宰。悉心賙救。幸免塡壑。而間以時疾。不無慮死之患矣。上曰。北關年事。亦未豐登。爾須克體分憂之意。下去善爲之也。仍命承旨。宣諭而退。鼎鎭曰。吉州前牧使卞至健。待交龜拿來事。命下矣。新牧使纔已下直。標信請出後。奪符宣傳官。當爲發送故。敢達矣。上曰。北道纔經大賑。奪符宣傳官。勿爲下送。待其到城外。擧行。可也。出擧條仍命閣臣玉堂先退。命書榻敎曰。明日門路。以協陽門爲之。仍命退。承史以次退出。
정조 8년
行都承旨沈豐之坐。行左承旨徐有防坐。行右承旨朴祐源坐。左副承旨尹勉升坐。右副承旨趙鼎鎭坐直。同副承旨李益烍坐直。注書沈晉賢仕一員未差。假注書李敬五仕直。事變假注書安邁權仕。
정조 8년
景慕宮展拜入齋室後。奎章閣政院玉堂藥房口傳問安。答曰。知道。
정조 8년
傳于趙鼎鎭曰。侍衛軍兵雨具。
정조 8년
以承傳宣傳官李身敬汰去傳旨。傳于趙鼎鎭曰。分揀。
정조 8년
以修撰尹序東牌不進罷職傳旨。傳于趙鼎鎭曰。只推。
정조 8년
以執義兪彦脩牌不進罷職傳旨。傳于李益烍曰。只推。
정조 8년
以吏曹參議黃昇源牌不進罷職傳旨。傳于尹勉升曰。只推。
정조 8년
趙鼎鎭啓曰。次對兩司當爲進參。除在外引避退待外。未肅拜呈告人員。竝待開門牌招。何如。傳曰。允。
정조 8년
趙鼎鎭。以兵曹言啓曰。卽接忠壯衛將廳牒報。則衛將李亨默。以前任全州營將。時在任所。上來無期。番次苟簡云。忠壯衛將之任。雖是閑局。宿衛輪番。亦不可久曠。今姑改差。何如。傳曰。允。
정조 8년
趙鼎鎭。以訓鍊都監言啓曰。依兵曹草記批旨。集賢門入直哨官池得龜汰去之意。敢啓。傳曰。知道。
정조 8년
趙鼎鎭。以訓鍊都監言啓曰。傳曰。雨勢姑無霽意。各別申飭。俾無如前漂失之弊。可也事。命下矣。本局字內諸處。曾已嚴飭。雖無結幕於傍川低下之地。而聖敎旣如是諄複。故發遣從事官。字內病幕。一一摘奸。宣布德意後。各別看檢。俾無漂失之弊事。更加另飭於結幕將校處之意。敢啓。傳曰。知道。
정조 8년
趙鼎鎭。以禁衛營言啓曰。本營字內病幕摘奸草記批旨內。雨勢姑無霽意。各別申飭。俾無如前漂失之弊。可也事。命下矣。謹依聖敎。發遣從事官。字內諸處病幕。一一摘奸。而傍川低下之地。不爲結幕。無至漂失之弊事。結幕將校等處。嚴加申飭之意。敢啓。傳曰。知道。
정조 8년
趙鼎鎭。以御營廳言啓曰。病幕摘奸草記批旨內。雨勢姑無霽意。各別申飭。俾無如前漂失之弊。可也事。命下矣。謹依聖敎。發遣從事官。字內諸處病幕。一一摘奸。而傍川低下之地。不爲結幕。俾無漂失之弊事。結幕將校等處。嚴加申飭之意。敢啓。傳曰。知道。
정조 8년
趙鼎鎭。以訓鍊都監禁衛營御營廳言啓曰。新築宮墻。今番潦雨。間多有滲漏處。不可不趁卽改瓦。分付紫門監。卽速修改。何如。傳曰。允。
정조 8년
司憲府啓目。左邊捕盜大將徐有大。右邊捕盜大將趙圭鎭緘答云云。依傳敎。緘辭從重推考。罪各杖八十。竝只收贖。公罪是白乎味。所當右律施行是白乎矣。係是二品。上裁。何如。奉敎依此律施行爲乎矣。徐有大乙良。功減一等爲良如敎。
정조 8년
李益烍。以左右捕盜廳言啓曰。待緘辭判下。更爲指一議處。可也事。命下矣。臣等初頭未盡得情之罪。末梢不審擬律之失。臣等誠不勝惶悚。而本廳非照律衙門。至如罪關極律者。或刑配之類。例送秋曹。照法勘律矣。今此孫仁達金小同等罪犯。關係至重。而至於小同。則門開之說。聞於仁達而已。此兩罪人。分輕重爲先嚴棍後。依初草記。移送秋曹。照律勘處之意。敢啓。傳曰。知道。
정조 8년
李益烍。以左右捕盜廳言啓曰。罪人孫仁達金小同等。分輕重嚴棍後。移送秋曹事。命下矣。罪人孫仁達。嚴棍三十度。金小同嚴棍二十度後。移送秋曹之意。敢啓。傳曰。旣已嚴棍。依初草記放送。可也。
정조 8년
持平李彦祜啓曰。臣才識言議。本不合於淸朝耳目之任。而向叨薇垣。義重沐浴。冒沒出肅矣。適値郊館行幸之日。猥添諸臺陪從之後。不意逆孽擊錚。驚動天聽。而臣忝在臺閣。未卽聲討。致勤譴罷之嚴旨。繼下不稱任之敎。臣尙切愧惶。措躬無地。聖度天大。除命又降。縱荷滌瑕之渥。旣著溺職之罪。則豈可以日月之稍久。復入臺地。晏然行公乎。且臣於府啓中。有私義之難安者。族兄前左尹臣李崇祜。族姪仁陵君臣李在協。吏曹判書臣李在簡。俱叨憲長。以此引義。獲蒙恩遞。臣亦以同宗之人。其所處義。宜無異同。以此以彼。不可冒據。請命遞斥臣職。傳曰。勿辭。
정조 8년
李益烍啓曰。持平李彦祜。再啓煩瀆。退待物論矣。傳曰。知道。
정조 8년
掌令魚錫齡啓曰。臣之無似。豈合言地。而近年以來。偏蒙特知之寵。屢被簡授之渥。臣由是感激。有除輒膺。未敢爲違傲之計矣。向叨是職。適陪郊館之幸。而不意逆孽擊錚。驚動天聽。固當卽地論啓。討罪不暇。而聾瞽之故。罪著不言。致勤譴罷之嚴旨。至今追思。滿心惶愧。今者柏府新命。忽下於縮伏訟愆之中。繼有召牌之荐降。含恩畏義。固宜竭蹶趨承。而新榮雖感。舊愆自在。豈可以日月之稍久。何敢抗顔於臺次乎。請命遞斥臣職。傳曰。勿辭。亦勿退待。
정조 8년
甲辰六月初四日卯時。上詣景慕宮。展拜入侍時。行都承旨沈豐之。行左承旨徐有防。行右承旨朴祐源。左副承旨尹勉升。右副承旨趙鼎鎭。同副承旨李益烍。記事官沈晉賢。假注書李敬五。記注官金健修。記事官李崑秀。一直提學吳載純。檢校直閣金載瓚。待敎尹行任。以次侍立。上具翼善冠衮龍袍。乘輿出協陽門。由月覲門。詣景慕宮。就版位。行禮如儀。入廟內奉審如儀訖。還入齋殿。諸臣以次進伏。上命書傳敎曰。本宮都提調入侍。賤臣承命出。與都提調金尙喆偕入進伏。上曰。都提調進前。尙喆進前曰。早朝勞動。聖體。若何。上曰。一樣矣。上曰。昨日箚子。無已太過乎。尙喆曰。臣之犬馬之齒。已逾七耋。年來衰病。轉益沈痼。凡干公會。無望自力。有臣如此。生不如死。今若得遂宿願。退伏田野。歌詠聖澤。以畢餘生。則終始之恩。圖報無地矣。上曰。卿之引年。非止一再。如可許副。則何至今靳允乎。所辭誠過矣。上曰。今年穡事。可占豐登。而回憶去年之事。方切戒懼之心。今番雨澤。得無太過之慮否。尙喆曰。乍旱之餘。甘霈及時。三農慰滿。四野歡聲。農民皆以爲適中云矣。上命都提調先退。仍由月覲門還宮。諸臣以次退出。
정조 8년
行都承旨沈豐之坐。行左承旨徐有防坐直。行右承旨朴祐源坐直。左副承旨尹勉升坐。右副承旨未差。同副承旨未差。注書尹行任仕沈晉賢病。假注書李敬五仕直。事變假注書安邁權仕。
정조 8년
尹勉升。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
傳于沈豐之曰。大臣備局堂上引見。
정조 8년
尹勉升啓曰。檢閱尹行任。注書薦狀。依例成送吏曹之意。敢啓。傳曰。知道。
정조 8년
徐有防。以弘文館言啓曰。本館上番闕直。事甚未安。今日政新除授玉堂。待下批仍卽牌招入直。何如。傳曰。允。
정조 8년
朴祐源。以兵曹言啓曰。曹司五衛將鄭宇淳。身病猝重。時月之內。萬無供職之望。屢度呈狀。實病旣如此。則宿衛輪番之任。不可久曠。今姑改差。何如。傳曰。允。
정조 8년
以吏曹參議黃昇源牌不進罷職傳旨。傳于尹勉升曰。此傳旨勿施。使之參政。
정조 8년
有政。吏批。判書李在簡進。參判金夏材在外未肅拜。參議黃昇源進。左副承旨尹勉升進。啓曰。順天府使今當差出。而本府以營下劇邑。物重地大。素稱難治。不可不擇差。同道及他道有聲績未準朔守令。竝擬。何如。傳曰。允。以洪周萬爲司諫。李尙度爲正言。李度謙爲副校理。金宗垕爲德陵直長。李祖承爲東學敎授。柳協基爲順天府使。李敏亨爲監察。注書單尹行任。許晊爲務安縣監。
정조 8년
兵批。判書徐有隣進。參判蔡弘履病。參議金宇鎭病。參知柳誼病。行右承旨朴祐源進。以安春君烿爲都摠管。申思運爲曹司五衛將。李潤春爲忠壯將。同知單崔世達。護軍李休李鼎九宋銓。副司直曺允大李祉永竝單付。
정조 8년
傳于尹勉升曰。召對爲之。
정조 8년
尹勉升啓曰。卽者義禁府都事來言。領議政鄭存謙。右議政金熤。今方待命於金吾門外云。係是大臣去就。敢啓。傳曰。知道。
정조 8년
徐有防啓曰。卽者議政府錄事來言。領議政鄭存謙。右議政金熤。筵敎之下。不勝萬萬惶悚。走伏金吾門外。恭俟嚴誅云。仍納命召。何以爲之。敢啓。傳曰。蘊中之說。未免衝口而發。致有卿等胥命之擧。以今苟容之時樣。似此擧措。猶屬突兀。無怪乎卿等之惶駭也。然世道之責。捨卿等。亦將何以哉。卿等安心勿胥命。卽爲入來。仍行賓對事。遣史官傳諭。仍傳命召。
정조 8년
正言前望單子入之。尹得孚落點。
정조 8년
徐有防。以弘文館言啓曰。本館上番闕直。事甚未安。修撰尹序東。旣有只推之命。卽爲牌招。以爲姑陞入直之地。何如。傳曰。允。
정조 8년
以修撰尹序東牌不進罷職傳旨。傳于徐有防曰。只推。
정조 8년
以副校理李度謙牌不進罷職傳旨。傳于徐有防曰。只推。
정조 8년
以司諫洪周萬。正言李尙度牌不進罷職傳旨。傳于朴祐源曰。只推。
정조 8년
以漢城府民家頹壓別單。傳于尹勉升曰。如有恤典。依例擧行。
정조 8년
傳于尹勉升曰。工曹參判金文淳。姑先罷職不敍。
정조 8년
徐判府事敦諭。尹得孚疏。卽世道之一大機關。是豈無所以而發者。前月宮筵說話。亶出於念世道。爲世臣之血誠苦心也。今反爲搆捏之斧戕。痛歎痛歎。大抵得孚疏。其端似微。其源甚大。予姑不一一索言者。豈無意也。蓋有待耳。卿義理主人也。誼兼勳戚。予之倚卿。卿之事予。所以藉口而藉手者。惟在一部明義。而以卿地處。被人構誣至此。此之不已。幾何而不至於滔天而燎原耶。見今夜色已深。區區之蘊。不得盡攎。待卿登筵。可以面敍。卿須隨承宣。卽爲造朝。或慮卿之未及知疏語。原疏一本。謄付入侍史官。使之往宣。又遣承宣。與之偕入。卿可諒予至意否耶。仍傳曰。此敦諭。遣史官。卽爲傳諭于徐判府事。
정조 8년
傳于尹勉升曰。此手書遣承旨。傳諭于徐判府事。與之偕入。
정조 8년
傳于尹勉升曰。承旨有闕之代。前望單子入之。待下批牌招察任。
정조 8년
承旨前望單子入之。安聖彬洪仁浩落點。
정조 8년
傳于尹勉升曰。何時出牌。尙不入來。致使院直久空。牌招承旨。竝遞差。
정조 8년
傳于徐有防曰。偕來承旨左副承旨。院直俱空。申退承旨牌招推移入直。
정조 8년
傳于尹勉升曰。明朝時原任大臣。備局諸宰。皆令入侍。
정조 8년
傳于尹勉升曰。坐直承旨入侍。
정조 8년
尹勉升。以弘文館言啓曰。本館上番闕直。事甚未安。副校理李度謙。修撰尹序東旣有只推之命。竝卽牌招。以爲推移入直之地。何如。傳曰。允。
정조 8년
徐有防。以禮曹言啓曰。臣於今日筵中。伏承聖敎。退考本曹所在外邑書院謄錄。則他道姑勿論。雖以嶺南言之。先正臣李彦迪書院之在興海淸河者。先正臣李滉書院之在靑松新寧慶山者。俱未賜額。非特此也。寧海有丹山書院。卽祭酒禹倬俎豆之所。而亦未賜額。昨日疏儒。有來見臣者。言禹倬書院。未賜額處。只有此一院云。故臣果信聽其言。以此院外。無他未賜額書院仰奏矣。筵奏事體。何等嚴重。而未信之言。爽實以奏。不勝惶恐待罪。今此安東縣禹倬所享書院。賜額一款。依前回啓。置之之意。敢啓。傳曰。知道。卿則勿待罪。
정조 8년
尹勉升。以兵曹言啓曰。卽接東道參軍牒報。則御營廳所授鷹峯東邊第二城廊近處體城五間許頹圮云。令繕工監把子圍排。分授軍門。急速修築。而把守軍兵。亦令該軍門。量宜定送。限改築間。各別守直之意。分付。何如。傳曰。允。
정조 8년
尹勉升。以御營廳言啓曰。本廳分授惠化門上鷹峯東邊近處體城五間許頹毁處。令分授軍門。急速修築。把守軍亦令該軍門。量宜定送。限改築間。各別守直事。自兵曹草記矣。修築則卽宜擧行。而本廳將校。率領京標下軍二十名。限修築間。晝夜輪回。嚴加守直之意。敢啓。傳曰。知道。
정조 8년
尹勉升。以訓鍊都監言啓曰。本局字內諸處。連爲摘奸。則自麻浦至弘濟院。病人出來者九名。故七幕結構以給。而十一名差病撤幕。新舊幕合爲三百六十處之意。敢啓。傳曰。知道。
정조 8년
尹勉升。以禁衛營言啓曰。本營字內病幕。今日摘奸。則自南伐院至大峴近處。病人十三名。又爲出來。故隨其無依者。四幕新造添補。使之奠接。舊幕中四處十名差病撤還。新舊幕合爲四百五十二處之意。敢啓。傳曰。知道。
정조 8년
尹勉升。以御營廳言啓曰。本廳字內病幕。連爲摘奸。則今日無新出幕及差病撤還者。舊幕一百七十一處之意。敢啓。傳曰。知道。
정조 8년
尹勉升。以備邊司言啓曰。今日發遣郞廳。東西南郊結幕處。摘奸以來。則回告內以爲。訓鍊都監字內新舊幕合爲三百六十處。禁衛營字內新舊幕合爲四百五十二處。御營廳字內新舊幕合爲一百七十一處。而近日霖雨。間或有滲漏處。申飭各該營。使之着實蓋覆。自今日天明後。至午前。病人出來之數。訓鍊都監字內三名。禁衛營字內四名。自該營隨其病人來到。卽爲結幕。俾得奠接。糧資則該廳計日磨鍊。已爲上下。竝姑無頉。故更加惕念擧行之意。各別嚴飭云矣。敢啓。傳曰。知道。
정조 8년
尹勉升。以賑恤廳言啓曰。因漢城府民家頹壓別單。如有恤典。依例擧行事。命下矣。北部鎭長坊居閑良許範家舍頹壓。恤典布一疋。依例題給之意。敢啓。傳曰。知道。
정조 8년
尹勉升。以左右捕盜廳言啓曰。依下敎。罪人孫仁達金小同等。竝放送之意。敢啓。傳曰。知道。
정조 8년
掌令魚錫齡疏曰。伏以。臣之無似。猥膺特簡。前後叨榮。今已四遭矣。天地陶甄。若厚於臣。雨露生成。偏被於臣。拔之淹滯之中。授以言議之任。不自意疎逖賤踪。何以得此於聖明乎。恩除之下。不敢懷逡巡之計。冒沒出肅。以伸叩謝之忱。而第臣之八耋偏母。素患暑症。當此霖潦之蒸鬱。諸症越添。兼發虛勞。頭疼氣眩。有時昏瞀。手足麻木。言語訥澁。食飮全却。氣息奄奄。目下情理。萬無一時離側之勢。左右扶將。煎灼罔措。昨日暫膺。寔畏義分。而以此情私。有難仍冒。玆敢略控短章。悉暴微懇。伏乞聖慈。特賜鐫免。以便救護。千萬幸甚。答曰。省疏具悉。爾其勿辭。救護母病。
정조 8년
工曹參判金文淳疏曰。伏以。臣於再昨。幸蒙體諒之恩。獲解亞銓之職。曾未踰日。旋叨水部除命。在臣道理。卽當竭蹶趨承之不暇。而第臣區區自靖之義。有不容一刻冒居者。噫。濟恭貫盈之罪。實是覆載之所難容。臣之與此賊。共戴一天。尙云痛惋。豈忍作僚於一曹之內乎。邇來義理湮晦。人心陷溺。懲討一事。擔閣久矣。遂使凶焰日熾。悖氣漸長。恣意橫肆。勢至難遏。此臣所以中夜憂憤。不能自已者也。臣之年前討罪之擧。略效鷹逐之義。而忱誠未能仰格。以致王章不加。寵命連下。此固臣不忠之罪。而今也以此賊爲判堂。而反效一世之玩愒。甘心供職於佐貳之列。則秉彝蔑矣。臣分掃矣。將何以齒數於橫目之倫乎。參倚前衡。去就初非可論。玆敢瀝血陳懇。仰瀆崇嚴。伏乞聖慈。特垂淵鑑。亟削臣職。以靖私義。以全微諒。不勝幸甚。批答則出傳敎。
정조 8년
甲辰六月初五日酉時。上御三善齋。召對入侍時。參贊官趙鼎鎭。檢校直閣金載瓚。檢討官朴廣源。假注書李敬五。記注官金健修。記事官李崑秀。以次進伏訖。上命讀朱子封事。廣源讀奏壬午應詔封事訖。上命陳文義。廣源曰。以此朱子封事觀之。正朝廷。實爲急先務。蓋朝廷正。則紀綱立風俗勵焉。至於軍國事務。莫不在正朝廷中耳。今日殿下急先務。恐不出於正朝廷三字。伏願殿下體念焉。上曰。所奏甚好矣。仍命書傳敎曰。以出肅入直之意。朝有飭敎。則日已晩暮。尙無動靜。銓郞雖曰。淸選。與玉堂臺諫。事面自異。豈敢無端逡巡。以遞爲期乎。吏曹佐郞李祖承禁推。政院之任渠行止。初不促飭。又無一言請罪。當該承旨遞差。仍命退。諸臣以次退出。
정조 8년
行都承旨沈豐之坐。行左承旨徐有防坐直。行右承旨朴祐源坐直。左副承旨尹勉升奉命。右副承旨未差。同副承旨未差。注書尹行任仕沈晉賢病。假注書李敬五仕直。事變假注書安邁權仕。
정조 8년
徐有防啓曰。卽者副修撰朴廣源。謂有情勢。陳疏到院。原疏係是言事。故纔已捧入矣。所當直捧禁推傳旨。而此與無端徑出有異。推考警責。玉堂上下番俱空。事甚未安。應敎李魯春。卽爲牌招。何如。傳曰。允。
정조 8년
徐有防啓曰。合辭方張之時。兩司無詣臺之員。事甚未安。除在外受由疏批傳旨未下外。未肅拜呈告人員。竝卽牌招。何如。傳曰。允。
정조 8년
徐有防啓曰。卽者義禁府都事來言。判府事徐命善。今方待命於金吾門外云。係是大臣去就。敢啓。傳曰。知道。
정조 8년
徐有防啓曰。卽者中樞府錄事來言。判府事徐命善。卽伏聞正言尹得孚疏中。臚列罪狀。罔有紀極。萬萬震懍。不敢偃處私次。走伏金吾門外。恭俟嚴誅云。係是大臣去就。敢啓。傳曰。纔於手書及敦諭。略布予意。時値夜深。不得罄悉心曲。時原任大臣及諸宰。使之待朝來待。卿須安心勿待命。卽爲入來。聽予面諭。卿之地處。何如。擔負。何如。卿豈可自輕卿身。以益其慢侮之端也。予方臨軒以待之意。偕來承旨。傳諭。仍以勿待命入侍之意。一體。傳諭。
정조 8년
徐有防啓曰。領議政鄭存謙。判府事洪樂性。左議政李福源。右議政金熤。率備局諸宰。依下敎來待矣。傳曰。入侍。
정조 8년
傳于徐有防曰。監印之役相妨。應敎李魯春許遞。
정조 8년
徐有防啓曰。前應敎李魯春。時無職名。令該曹口傳付軍職。何如。傳曰。允。
정조 8년
兵曹口傳政事。副司果單李魯春。
정조 8년
傳于徐有防曰。政官牌招開政。判義禁待下批牌招開坐。
정조 8년
徐有防啓曰。校理柳孟養兪漢敬。副校理李度謙。修撰尹序東洪樂恒牌不進傳旨未下。副校理尹㬦。副修撰孟至大在外。副修撰朴廣源疏批未下。玉堂上下番俱空。事甚未安。未差之代。今日政差出。待下批仍卽牌招入直。何如。傳曰。允。違牌人只推。牌招推移入直。
정조 8년
徐有防。以吏批言啓曰。玉堂未差之代。今日政差出事。命下矣。東壁曾經中。無故之人。只有一人。不得擬入之意。敢啓。傳曰。罷散人。敍用擬入。
정조 8년
有政。吏批。判書李在簡進。參判金夏材在外未肅拜。參議黃昇源進。行都承旨沈豐之進。以李東稷爲正言。韓光會爲判義禁。氷庫提調李亨逵仍任事。承傳。以曺遠振爲副應敎。
정조 8년
沈豐之啓曰。卽者義禁府都事來言。領議政鄭存謙。判府事洪樂性。左議政李福源。右議政金熤。今方待命於金吾門外云。係是大臣去就。敢啓。傳曰。知道。
정조 8년
沈豐之啓曰。卽者議政府錄事來言。領議政鄭存謙。左議政李福源。右議政金熤。罪未蒙勘。轉益惶懍。走伏金吾門外。恭俟鈇鉞之誅云。仍納命召。何以爲之。敢稟。傳曰。勿待命事。遣史官。傳諭。仍傳命召。
정조 8년
沈豐之啓曰。卽者中樞府錄事來言。判中樞府事洪樂性。罪未蒙勘。轉益惶懍。走伏金吾門外。恭俟鈇鉞之誅云。係是大臣去就。敢啓。傳曰。勿待命事。遣史官。傳諭。
정조 8년
左副承旨尹勉升書啓。臣敬奉手書。馳往傳諭于南部薰陶坊苧廛洞契行判中樞府事徐命善處。則以爲。人言罔極。情地危蹙。今方走伏金吾門外。恭俟鈇鉞之誅云。臣旣承偕入之命。仍爲隨往之意。敢啓。傳曰。知道。待命啓辭批答。卽爲傳諭。
정조 8년
左副承旨尹勉升書啓。臣敬奉聖敎。馳往傳諭于南部薰陶坊苧廛洞契判府事徐命善所住處。則以爲。夜中近侍之臣。傳手書十行恩言。字字隆渥。雙擎九頓。聲淚交逬。急於泥首請勘。不敢以一段附奏。罪上添罪。惟鈇鉞是俟。卽又伏承聖批。勉之以豈不自輕。諭之以臨軒以待。慰藉之敎。虛佇之旨。藹然若慈父之詔迷子。釁累賤臣。何以得此於聖明。伏地掩滯。不知死所。臣雖頑如木石。粗知分義至嚴。豈不欲暫登文陛。訴此悲苦之情。臺疏論列。無非人臣之極罪。尙何敢束帶趨造。自陷於放恣無忌之科。惟願速被誅戮。小贖其孤恩慢命之罪云矣。臣旣承偕來之命。姑爲仍留之意。敢啓。
정조 8년
徐有防啓曰。卽者中樞府錄事來言。判府事徐命善。以爲所遭人言。極甚危怖。有非尋常彈劾之比。雖伏承勿待命之敎。不敢晏然奉承。冒萬死仍爲胥命云矣。敢啓。傳曰。知道。依俄下敦諭。傳諭。
정조 8년
行都承旨沈豐之書啓。臣敬奉聖敎。馳往傳諭于中部堅平坊典醫監契判中樞府事徐命善所住處。則以爲。臣恩批之下。進身無路。冒上附奏。恭竢處分。不意特遣知申。敦迫愈勤。至使大臣諸宰。待臣登對。臣苟有一分冒進之勢。豈敢屢煩誨諭。慢不知動哉。噫。臣雖庸陋。粗知無辨之義。人言之來。只當受以爲過。而惟是名爲大官。不有臺論。數次胥命。旋卽彈冠。一身廉防。固不足恤。其奈上關國體。下駭瞻聆。何哉。反復思惟。末由承膺。惶懍之極。不知所達云矣。敢啓。傳曰。知道。已諭尹得孚島配傳敎。予之本意。卿可諒悉。方此臨軒待卿。卿須安心勿待命。卽爲入來事。承旨更爲。傳諭。仍卽偕入。筵臣雖退。予方整衣以待。此意一體。傳諭。
정조 8년
朴祐源啓曰。卽者中樞府錄事來言。判中樞府事徐命善。今方逬出城外云。係是大臣去就。敢啓。傳曰。知道。
정조 8년
左副承旨尹勉升書啓。臣敬奉聖敎。馳往傳諭于中部堅平坊典醫監契行判中樞府事徐命善所住處。則今方轉向江郊。臣旣承偕來之命。仍爲隨往之意。敢啓。傳曰。知道。以俄下敦諭。傳諭。卽爲造朝之意。一體。傳諭。
정조 8년
左副承旨尹勉升書啓。臣敬奉聖敎。馳往傳諭于西部龍山坊沙村契判中樞府事徐命善所住處。則以爲。臣旣不得承膺恩命。又不敢久留城闉。逬出江郊。恭竢逋慢之誅。忱誠未能孚格。溫諭轉益隆摯。臣欲進則大乖廉防。欲不進則有傷分義。臣誠左右顧。而莫知爲計也。噫。臣之一身。非臣之有。去就行止。惟上所命。今忽於恩敎頻繁。責勉鄭重之下。一味違傲。恬不知變者。是豈有憾於人言。亦豈自恤其情勢而然哉。四維之上關國體。朝者書啓。略已仰陳。臣若馮恃寵靈。輕蔑臺論。揚揚冒出。晏然若無故人。則貽淸朝之羞辱。來四方之譏議。誠非細故。臣何忍爲此哉。且臣伏聞有臺臣島配之命。近來喑啞成習。規劾無聞。聖上之中朝發嘆。賤臣之前後筵奏。每以開言路。爲目下第一義。而今於勤攻之言。遽有摧折之擧。究厥所由。實緣臣身。此尤臣難進之一端也。臣則決不可進。而近侍相隨。事體屑越。亦願卽命召還。以安愚分云。臣旣承偕來之命。姑爲仍留之意。敢啓。傳曰。知道。予方臨軒待卿。卿惟一味浼浼。由予誠淺。自顧歉歎。卿以尹得孚處分。謂之摧折。又以極口搆捏之說。歸諸勤攻之科。卿何不諒至此。此事亦云明示好惡。則豕躑之漸。將至負塗世道之憂。姑且捨是。所謂明義一部。束之高閣。可也。卿豈忍看作一己私事。反欲替引而救解之耶。況臺官之劾大官。輒施流竄之典。是豈杜言路也。槪欲堲讒說耳。已例斑斑。一按可知。卿之執此爲辭。大非所望於平素。竊爲卿惜之。卿之地處。異於他大臣焉。見俄下傳敎。固宜登時造朝。痛陳矯俗扶綱之方。奈之何逬處江舍。有若進身無路者然耶。重爲之咄咄也。卿須念君臣之大義。須卽入城。聽予面諭事。爾其更爲。傳諭。期於偕入。
정조 8년
朴祐源。以禮曹言啓曰。卽接永禧殿官員所報。則本殿正殿西南邊階砌上內曲墻半間許。今朝頹圮。旣無聲震殿內之事。且毋使因微而擧重祀。曾有先朝揭壁傳敎云。慰安祭恐不必設行。至於改修之節。宜不容少緩。而以土旺用事。例有拘忌。過立秋後。卽爲擇日擧行。何如。傳曰。允。
정조 8년
朴祐源。以義禁府言啓曰。前正言尹得孚絶島定配事。承傳。啓下矣。尹得孚全羅道珍島郡金甲島絶島定配。而以承傳內辭意。具罪目。依例發遣府羅將。押送配所。何如。傳曰。允。
정조 8년
義禁府啓目。前縣監魚忠弼原情云云。問目內辭緣。泛稱遲晩。所當請刑是白乎矣。年過七十。法不當請刑。上裁。何如。判付啓。年過七十。不足責。分揀放送爲良如敎。
정조 8년
判中樞府事李徽之箚曰。伏以。臣於病伏中。得伏聞諸大臣。請討蔡濟恭逆節。兩日爭執。未蒙兪音。至謂王法之尙稽。天聽之未回。實由於臣向日聲討之始嚴終弛。此似出於抑鬱憤痛。無所歸咎之意。而臣心之惶懍震迫。當何如哉。噫。濟恭始也譸張凶論。終又締結賊黨。罪惡貫盈。國人皆知。此所謂人得而誅者也。臣前後箚奏。亦已臚列而嚴討。庶幾聖鑑之俯燭矣。臣亦有秉彝之性。則其所憂憤聲罪者。豈敢或後於人。而第緣臣誠淺而辭拙。以致罪人之迄今偃息。王綱不嚴。義理欲墜。莫非臣罪。今者諸大臣之以臣爲咎。臣實受而不辭。噫。今日諸臣所執。實是一國共公之論。殿下不可一向靳許。伏乞廓揮乾斷。亟降處分焉。臣適有狗馬之病。未得隨諸大臣後。同效沬血之義。此又臣罪。玆敢略入文字。仰煩崇聽。惟願速被譴何焉。答曰。省箚具悉卿懇。愼節殊用慮念。卿之本心。予已諒之。昨日筵中。對諸大臣。有詳諭者。卿或聞之否。卿須安心勿辭。益加善攝。仍傳曰。此批答遣史官。傳諭于李判府事。
정조 8년
應敎李魯春箚曰。伏以。噫嘻。痛矣。蔡濟恭之罪。可勝誅哉。濟恭之前後負犯。卽亘古今至凶極頑之逆也。眞贓已露於凌犯。凶言莫掩於詬罵。撑腸拄腹。無非射天之計。潛滋暗長。都是禍國之謀。元惡大慝。從古何限。而豈有如此賊之窮凶絶悖者哉。年前三司之章。已成千古之斷案。而殿下一味靳允。多年假息。馴致今日之事變。臣愚死罪。不能無憾於日月之明矣。嗚呼。壬寅正月朝參時。大臣筵奏出。而此賊之逆節。益復彰著。則三尺之誅。一日爲急。而惜乎。大臣之前後二言。判成兩截。莫嚴之義理。因此而漫漶。方張之懲討。由是而渙散。致使此賊。尙今自在。而變怪層生。世道日下者。伊究其本。誰執厥咎。噫。彼大臣。雖不足道。而豈可使建天地不悖之公議。緣此一大臣。而壞了無餘哉。伏願廓揮乾斷。濟恭滔天之罪。亟令王府。依律處斷。以洩神人之憤焉。至於尹得孚之疏。臣雖未見其原本。以敦諭下者觀之。其右袒凶逆。同惡相濟。搆捏義理之主人。將使一部明義。無地可讀者。其心所在。昭不可掩。而其所排布經營。醞釀成就者。必非渠一人之所可自辦。臣謂島配罪人尹得孚。設鞫嚴問。期於得情宜矣。又若昨日大臣之胥命。宰臣之勘律。辭敎截嚴。處分過中。登筵三司之臣。宜卽覆難。而默無一言。義理關頭。低首伈伈。似此擧措。前所未聞。晩後陳疏。雖出自引溺職之罪。在所難免。請執義兪彦脩。副修撰朴廣源。竝施以譴削之典。斷不可已也。答曰。省箚具悉。第一件事。忽又提起。抑何故也。第二件事。本事非不怪駭。律名有關後弊。第三件事。不允。
정조 8년
修撰孟至大疏曰。伏以。臣素乏資人之學。亦無自得之實。卽一箇悾悾之物耳。晩暮一第。已是僥倖。而前後臺銜。尤極匪分矣。至於玉署從班。號稱淸選。而取次平進。一直濫叨。非議之來。臣固自知。而亦豈意人言之罔極。至有如李福徽之所云者耶。爲人臣而得此惡名。死猶難洗。生亦何爲。寧欲刳心示人。而不可得也。及伏見其時傳敎。察臣無累。謂臣冤枉。詢之筵席。質諸賓僚。援拔於坎窞之中。拂拭於茵席之上。噫。微我殿下之至仁至明。臣幾不得復爲人類。之恩之德。雖慈父之愛子。猶不足以加此也。生死而肉骨。亦不足以踰此也。古人所云生當殞首。死當結草者。卽準備臣今日之言也。闔門相告。聚首感泣而已。噫。臣於言者。初無聲氣之相及矣。言者之於臣。亦無恩怨之宿因。而風頭駭浪。及於棹前。一口惡言。容易加人。肆意汚衊。必欲湛滅之。禹鼎高縣。神奸莫逃。綸綍一下。四方傳誦。臣之被枉。昭晰無蘊矣。臣何敢更事鳴號。仰瀆崇聽。而第臣之自來本末。臣若不言。伏想聖明。必有所未盡燭者矣。臣何敢以猥越自阻。不復罄陳也。噫。臣性本庸懦。不能求師。少失問學。老而無聞。此實臣之罪也。且人之從師。人之大節也。苟非其人。不可妄托。彼德相。雖在罪逆未彰之前。亦以闒茸之品。鄙瑣之流。聞於人矣。稍有知覺者。猶尙恥過其門。況師之云乎哉。夫旣知其如此。而又師之。則是將師其闒茸耶。師其鄙瑣耶。何所師乎哉。彼托藉先蔭。名登抄選。則又可笑之甚者也。臣不愼樞機。每譏斥之不已。故臣亦以此常大遭謗於德相矣。其家少輩之承望其風旨者。以惡臣之故。惡及於臣之弟。嘗因庠任而罰臣之弟。捏無爲有。鳴鼓街上而衆辱之。此事殆無人不知矣。若使臣。素好德相曾無怨惡。則彼豈縱其少輩。辱臣之弟。至此之極哉。臣之從前蹤跡。如此而已。則人所必知。亦所必聞。臣何必自爲呶呶哉。第臣初告君父。不避煩瑣者。只欲以臣之實狀。仰暴於閔覆之天。以伸夫疾痛必號之情而已。若以此謂之與言者對辨。則實又臣之恥辱也。臣雖汚下。豈爲此也。臣以孤弱之蹤。偏蒙洪造。歷揚淸華。榮寵俱極。常欲糜粉。圖報涓埃。而今則誣辱身名。人鬼莫分。雖荷日月之明。幸免機穽之陷。而準於古人終身無辱之言。則亦已左矣。此臣所以痛自傷憤。如欲無生者也。臣以何顔。復立淸朝。自廁冠佩之列乎。榮途一步。便屬長辭。而乃者夢寐之外。玉署召命。又降於怵伏之中。情勢所迫。趨造無路。猥從縣道。敢控至懇。伏乞天地父母。哀憐臣危苦之私。亟命有司。永斥臣於朝籍。仍許臣屛伏田里。俾得優遊於造化之中。以村謳野謠。歌詠盛德。以爲不報之報。則庶幾上卒其恩。下全其生也。答曰。省疏具悉。搆捏業已洞悉。爾其勿辭。從速上來察職。
정조 8년
正言尹得孚疏曰。伏以。臣猥以無似。叨忝館職。一番出脚。瘡疣百出。司直之論。左右迭發。永作聖世廢枳之物者。二年于玆矣。誠不自意。聖度天大。含垢藏疾。特收遺履於滓穢之中。而洗之濯之。薇垣除旨。忽下於今日。不審微臣。何以得此於君父。撫躬惶感。有涕無從。念臣前後所遭。俱極危凜。歲月雖久。悚蹙轉切。玆將伊時事狀。次第條陳。伏冀聖明之垂察焉。昨年正月朝參日。右僚校理洪仁浩所奏抄選事。誠有不審之失。臣則旣有臣之所懷。故初不干涉。而只緣筵體之生疎。誤爲隨衆而起伏。同被人言。固其所也。至今思之。不勝瞿然而赧然也。都憲李崇祜。又以鄭妻之出陸也。喉院伏閤。而諸玉堂夜深始參。聲討甚嚴。其所爲言。或不諒其時事勢。而第臣誠意淺薄。不能回天。致使逆魁。偃處鄕庄。將焉用彼之斥。亦所甘受。至於重臣李命植事。臣自在西邑。聞輿人之誦。重臣以趙㻐切友。今日竟夕相隨。明日忽地驅㻐於蔡濟恭之黨。而論劾之。居無何。而重臣之官位隆赫。一世之人。謂之賣友。莫不嗤點。而特以時諱。人莫之言耳。臣纔還朝。適當歲首求言之會。不自揣量。竊自附於勵薄俗敦淆風之義。略加規警。而又不忍直斥其賣友。但以近之一字爲言。而只請薄勘者。蓋欲就事論事而已。其不欲傷害之意可見。及其對章出。而盛氣噴薄。殆無倫脊。彊引蔡濟恭之事。抑勒爲說。至曰。爲建德報仇。又曰。爲彼賊伸辯。又曰。右袒無憚。直驅臣於護逆之科。而欲爲擠陷於坎穽。天下寧有是耶。蓋臣之本意。只言朋友故舊之道。不可如是而已。實無扶抑彼此之意。此則天鑑在上。公議在下。鬼神傍布。彼雖構誣。只見其用意之不良而已。臣何必呶呶哉。嗚呼。人孰無過。悔之爲貴。惜乎。重臣年紀已老。位至崇品惡聞己非。反怒言者。憑藉懲討。要爲脅持之術。而其論趙㻐一款。則終不肯發明。但稱以二字云云。而藏頭爲說。吐呑閃忽。縱欲以鎌掩目。反顧其身。果能無愧於心耶。臣聞昔在明廟朝。白仁傑爲獻納。以權門之傳令軍卒。劾大司憲閔齊仁。而齊仁許以確論。引而自咎。至今稱爲長者。臣雖不敢比擬於白仁傑。而重臣獨不可爲閔齊仁乎。且臣論重臣之時。竝及前應敎李宗燮。而宗燮則自服其失。重臣則乃如是。其視宗燮。又如何也。抑臣又有所痛歎者。緣臣言行無素。纔效官師之規。反得橫逆之來。臣恐自此以後。朝廷之上。風習不美。一遭彈劾。輒反噬之。以爲陷人之計。則其孰敢出一言論一事。自取無限之狼狽哉。世道之憂。誠不爲細。苟使臣有言行之素。則豈有是也。此則臣之罪也。噫。人之所以相與者。信義而已。苟利害當前。而輒生趨避之計。不顧道理之所在。則其流之害。何所不至。臣爲是之懼。欲先捄重臣之失。而又誤了鄭在信矣。在信之於臣。母族也。世好也。臣之所懷出後。在信遇臣於社壇祭班。有所稱道。而不數日。忽復論列臣罪。旋卽貽書於臣而謝之。臣旣未見其疏本。雖未知其下語之如何。而其非在信之本心。則可知臣每謂在信善人也。今所爲乃如是。臣於平日。不能以信義。交相切偲。致此相負者。自顧慙赧。而使在信而爲是者。其亦不仁之甚矣。臣於尹光紹之疏。又有不可終默者。噫。尹拯父子之罪。聖明之所洞悉。而丙申之初。旣擧追奪之舊典。至於壬寅冬。特以邦慶之無前。凡係逆案之類。竝賜曠蕩之恩。而尹拯父子。亦貸死後一律。則其官雖復。而其悖義傷倫之罪。固自在也。若臣之愚。則竊恐邪說。藉是而復售。黨習由是而更熾。豕躑之漸。不可不念。故敢有所仰達者矣。最爲一邊人所媢嫉。誣辭躗說。私相醜辱。罔有紀極。臣固痛心。而彼尹光紹者。又肆然陳章。乃敢擧尹拯父子之謚。而稱之以先正。詆斥前後言者。目之以負先王壞聖德。而歸之於異言之喧豗。渠若有一分嚴畏之心。焉敢乃爾。其矯誣脅持之狀。誠可駭也。肅廟丙申之後。弘躋象極之徒。相繼呈疏。血戰公議。終有辛壬之反案矣。彼光紹。敢於頃年處分之下。挺身投章。復襲弘躋象極輩之舊套。以重罹泉壤之誣爲說。伊時當罪而不之罪。故致有再疏嘗試之擧。此而置之不問。則臣未知幾箇光紹。將復接迹而起。方來之憂。容有極乎。臣伏見其時答臺臣之批。以靜鎭爲敎。臣固知靜鎭二字。卽殿下之苦心。而竊以爲靜鎭之道。在於辨善惡明邪正。苟其惡而邪也。則隨其罪之大小。而繩之以法。使民志有所畏服。是乃所以爲鎭安之道。苟或但以含容姑息。爲靜鎭彼此之計。則目下雖若有暫時止鬧之效。而畢竟言議。潛相乖激。無復有會極歸極之望矣。臣又觸犯衆怒。而如是申懇者。夫豈有一毫私意於其間哉。誠以其義理是非之關頭。而斯道汚隆之所繫也。士趨邪正之所分也。其幾不可不愼審故也。伏願殿下。以先儒所謂一以大一統爲要。而爲生民立心。爲萬世開太平者。深留聖意。而無以姑息彌縫。爲一時鎭安之策焉。臣又聞頃日銓曹。以賤臣擧擬事。堂郞相爭。至有互爲上章之擧。而李祖承之疏。全襲李命植之舊套。旨意尤緊。蓋其必欲甘心於臣者。不但在於枳塞之而已。嗚呼。歷觀前史。朝臣相與淫朋比德。構殺異己以立威。使人莫敢開口。而其國不亡者未之有也。臣不暇自危。而竊爲聖朝憂之。臣於對辯之章。何敢更贅他說。而臣之危蹤。方在舁彀。失今不言。更無可言之時。故玆冒萬死。而又復妄發焉。臣聞今四月初四日幸景慕宮。召徐判府事命善。勉之以保合之意。辭旨懇惻。可感豚魚。此實朝廷之福。轉移斡旋之機會也。臣請以愚昧之見。直言以質之。噫。國榮罪盈惡極。自干天誅。當斯時也。判府事以義理主人。居在首相。固宜一反其道。秉之以大中。臨之以至正。公耳忘私。國耳忘家。以輔我聖上平蕩之治。又以勤攻吾闕。爲忠慮於國者。則庶幾爲士流之尊仰。而乃反不然。藉城社之勢。肆威福之權。其所好惡一循己私。於是乎頑鈍嗜利者趨之。容悅患得者附之。自成一套。號爲時議。順之則有福。逆之則有禍。遂使朝象日乖。國事日非。戇直日遠。廉恥日喪。俗論肆行。淸議不張。識者之憂歎。固已久矣。迨夫昨年相職雖解。威勢不衰。大小惴惴。莫敢誰何。而式至于今。怨詈朋興。嗤點且起。蹟其本末。苟無乙未冬所樹立。則誠殆矣而。殿下特念勳舊。寵遇如一。俾主保合之權。勉以寅協之道。判府事果能仰體聖意。洗心易慮。悟前之非。善後是圖。則往雖不諫。來猶可追。正在今日。而是所謂君子如夷惡怒是違者矣。豈非公私之幸也。如或外若和平。內實乖戾。怙勢作威。一如前日。畢竟衆怒鬼嗔。自取顚沛。則殿下雖欲保全。而恐不可得矣。乞將臣疏。以示徐判府事。彼若以臣言爲是。而受以爲藥石。則言者與有榮矣。彼苟以臣言爲非。殿下無遽罪臣。乞召臣與之廷辯。則臣當索言而極論之。若有一毫躗言。請伏誣人之律焉。答曰。省疏具悉。已處分矣。
정조 8년
行都承旨沈豐之坐。行左承旨李敬養傳旨未下。行右承旨金尙集坐直。左副承旨尹勉升奉命。右副承旨趙尙鎭坐直。同副承旨未差。注書沈晉賢病一員未差。假注書朴能源仕直鄭東觀病。事變假注書安邁權仕。
정조 8년
傳于李敬養曰。同副承旨馳詣明陵。奉審摘奸以來。
정조 8년
沈豐之啓曰。中樞府錄事來言。判府事李徽之。伏見堂箚辭語。不勝惶蹙。未敢偃處私次。走伏金吾門外。恭俟嚴譴云矣。敢啓。傳曰。卿之本心。予所洞悉。卿何必隨衆擾攘。以貽朝廷之羞恥耶。昨日堂箚中。插入數句語。凌畓備至。此亦大關朝體。擬竢本事究竟。當有處分。卿須安心。勿待命事。遣史官。傳諭。
정조 8년
沈豐之啓曰。假注書李敬五。身病猝重。勢難察任。今姑改差。何如。傳曰。允。
정조 8년
李敬五改差。代以朴能源爲假注書。
정조 8년
承旨前望單子入之。金思穆柳誼落點。
정조 8년
李敬養啓曰。副應敎曺遠振。時在京畿驪州地。經筵入番事緊。斯速乘馹上來事下諭。何如。傳曰。允。
정조 8년
李敬養啓曰。校理兪漢敬柳孟養。副校理李度謙。修撰尹序東洪樂恒牌不進罷職傳旨未下。副修撰朴廣源疏批未下。副應敎曺遠振。副校理尹㬦。副修撰孟至大在外。玉堂上下番俱空。事甚未安。未差之代。政官牌招開政差出。待下批牌招入直。何如。傳曰。允。
정조 8년
以持平李彦祜牌不進罷職傳旨。傳于趙尙鎭曰。只推。
정조 8년
以吏曹佐郞李祖承禁推傳旨。傳于趙尙鎭曰。分揀。
정조 8년
有政。吏批。判書李在簡進。參判金夏材在外未肅拜。參議黃昇源式暇。行都承旨沈豐之進。以李兢淵爲應敎。曺允大爲校理。李祖承爲校理。李延伋爲副校理。姜忱爲修撰。金履鏞爲修撰。趙鼎鎭爲兵曹參知。檢閱單尹行任。
정조 8년
兵批。判書徐有隣病。參判蔡弘履入直進。參議金宇鎭病。參知趙鼎鎭未肅拜。右副承旨趙尙鎭進。副護軍單李潤春。副司直趙鼎鎭安聖彬洪仁浩竝單付。
정조 8년
趙尙鎭啓曰。檢閱尹行任。旣已還付。卽爲牌招入直。何如。傳曰。允。
정조 8년
傳于趙尙鎭曰。院直苟艱。左承旨左副承旨許遞。前望單子入之。
정조 8년
承旨前望單子入之。李時秀趙尙鎭落點。
정조 8년
承旨前望單子入之。尹坊金尙集李敬養落點。
정조 8년
李敬養啓曰。新除授承旨尹坊。曾經都承旨。例不得降付。何以爲之。敢稟。傳曰。許遞。前望單子入之。
정조 8년
傳于趙尙鎭曰。新除授承旨。牌招察任。
정조 8년
傳于趙尙鎭曰。新除授承旨。解由勿拘。牌招察任。
정조 8년
注書尹行任遷轉。代以鄭東觀爲假注書。
정조 8년
趙尙鎭。以訓鍊都監言啓曰。本局字內諸處。連爲摘奸。則自孔德里至北漢門外。病人出來者爲六名。故五幕結構以給。而十二名差病撤幕。新舊幕合爲三百五十三處之意。敢啓。傳曰。知道。
정조 8년
趙尙鎭。以訓鍊都監言啓曰。本局字內諸處。連爲摘奸。則自玄石里至漢北門外。病人出來者爲三名。故二幕結構以給。而十八名差病撤幕。新舊幕合爲三百三十八處之意。敢啓。傳曰。知道。
정조 8년
金尙集。以禁衛營言啓曰。本營字內病幕。今日摘奸。則自南伐院至大峴近處。病人二十一名。又爲出來。故隨其無依者。四幕新造添補。使之奠接。舊幕中五處十一名差病撤還。新舊幕合爲四百五十六處之意。敢啓。傳曰。知道。
정조 8년
趙尙鎭。以禁衛營言啓曰。本營字內病幕。今日摘奸。則自南伐院至大峴近處。病人二十一名。又爲出來。故隨其無依者。六幕新造添補。使之奠接。舊幕中一處二名差病撤還。新舊幕合爲四百五十七處之意。敢啓。傳曰。知道。
정조 8년
趙尙鎭。以御營廳言啓曰。本廳字內病幕。連爲摘奸。則自活人署至永渡橋近處。病人出來爲二名。故隨其無依者。二幕造給。使之奠接。舊幕中二處三名。差病撤還。新舊幕合爲一百六十九處之意。敢啓。傳曰。知道。
정조 8년
金尙集。以御營廳言啓曰。本廳字內病幕。連爲摘奸。則永渡橋近處。病人出來。爲二名。故隨其無依者。一幕造給。使之奠接。舊幕中三處四名差病撤還。新舊幕合爲一百六十九處之意。敢啓。傳曰。知道。
정조 8년
右承旨尹勉升書啓。臣敬奉聖批。馳往敦諭于西部龍山坊沙村契行判中樞府事徐命善所住處。則以爲。臣之區區情蹤。實無遽然冒入之勢。而勤摯之恩敎。鄭重之聖諭。數日之間。凡幾遭矣。今又十行絲綸。誕敷心腹。誨之以去就之節。申之以世道之憂。臣雖愚迷。豈不知聖意之所存。臣分之當然。而猶且遲迴前却。不忍爲承膺之計者。此豈臣樂爲而然哉。聖恩愈隆。臣罪益著。臣誠惶隕抑塞。不知所以爲計。擬於日間。收召精神。略構短章。仰請違慢之誅。玆不敢支蔓爲說。以益其煩瀆之罪云。臣旣承偕來之命。姑爲仍留之意。敢啓。答曰。知道。卿之一味牢讓者。莫非予誠意未孚。不料卿不諒予至意至此。卿若念予近日勞擾之事。豈可退處江村。以貽予添一酬應之端耶。誼兼勳戚四字。旣非信口漫話。則卿豈可比同他人。不思自重之方耶。門鑰將放。略申數行。卿須諒之諒之。卽爲入城。聽我面諭事。更爲。傳諭。期於偕入。
정조 8년
左副承旨尹勉升書啓。臣敬奉聖批。馳往傳諭于龍山坊沙村契判中樞府事徐命善所住處。則以爲。臣虛辱敦召之音。甘犯積逋之科。歸身江干。翹首雲天。惟冀早被重勘。少安微分。又此十行溫綸。誨責備至。臣擎讀以還。悚懍冞切。昨今以賤臣之去就。屢煩聖衷。屢勤聖敎。雖其情踪至蹙。廉防難壞。到此地頭。何暇他計。況臣職是冗散。其去其來。無異江湖之一鳧雁。豈不欲竭蹶趨赴。以伸叩謝之忱。而惟是臺閣言議。事面不輕。今以彈墨未乾之時。束帶入城。略無顧忌。則臣何足言。有辱朝廷。臣以此意。前後縷陳。非止一再。而只緣忱誠淺薄。尙未能仰格天心。此亦臣命途畸窮之致。撫躬慙恨。寧欲無生。所守一說。參前倚衡。伏承諄複之敎。實無蠢動之勢。若蒙召還近侍。稍賜寬暇。俾得以舒泰衷情。則謹當收拾精神。猥入文字。仰請處分。臣不勝攢手顒祝之至。至於臺臣島配之典。臣非敢以一己之私。假飾虛辭。爲作外面人事也。臣若有罪。人皆可議。無論虛實。遽施搆捏之律。則此後議臣者。更無其人。此豈朝廷之福。而賤臣之幸也。區區寸忱。炳然如丹。更乞特垂俯諒。無使臣永斷進身之路。千萬幸甚云。臣旣承偕來之命。姑爲仍留之意。敢啓。答曰。知道。昨日敦諭。罄悉心腹之浩。意謂卿體國之悃。庶副予臨軒之待矣。遐心莫回。巽辭又到。經宿遜荒。無意入城。予誠愕眙失圖。繼之以慙恧也。卿以尹得孚之勘配。作爲難進之端。而此則昨日略諭矣。噫。得孚之疏。造意遣辭。至陰至憯。必欲無卿而後已。此曷故焉。卿之所樹立者倫綱也。所秉執者義理也。滿腔赤血。死生以之。庸是積忤於釁孽。遂致甘心於搆捏。則今此所遭。便作卿身之僇辱。實爲世道之憂虞。卿胡不念關係之莫大。屬之自已分數。引以爲去就之節乎。君臣之間。貴相知心。況予之於卿。豈可强之以不可强之事。以爲應文循常之擧也。卿其念大義諒至意。卽日造朝。聽予面諭。
정조 8년
領府事金尙喆箚曰。伏以。臣於昨日夜中。伏奉時原任大臣待朝入侍之命。而賤疾適苦。未克趨承。跡涉偃便。秖自悚蹙。繼伏聞人言罔測。致使秉義體國之大臣。蒼黃去朝。是何機括。是何景色。世道之危怕。朝象之乖亂。誠不料一至於此矣。聖鑑孔昭。情狀畢燭。絲綸渙發。處分赫然。聽聞所及。不勝欽嘆。而所以致此。莫非懲討不嚴。義理漸晦。乘機蹢躅之慮。將無所不有。噫嘻。痛矣。此曷故焉。惟彼蔡濟恭者。凶腸悖口。締結譸張。爲國禍胎。輿論久沸。大臣爭之矣。三司言之矣。下所討之者。律以劇逆。而上獨處之者。視若無故。王綱由是而不振。人心由是而靡定。論以國體。寧有是哉。臣於昨筵。未能齊籲。終宵憤痛。短箚陳聞。唯願亟降明旨。夬允群請焉。答曰。省箚具悉卿懇。纔以所下備忘記謄宣卿等。卿等見可悉之。卿須諒之諒之。仍傳曰。此批答遣史官。傳諭于領府事。
정조 8년
領議政鄭存謙。判府事洪樂性。左議政李福源。右議政金熤等箚曰。伏以。臣等事君不誠。有賊稽討。三尺未伸。百怪層生。國論久鬱。世道橫潰。一則臣等之罪。二則臣等之罪。相率瀆擾。嚴敎荐降。惶懍之極。走伏金吾。惟鈇鉞是俟。不意史官儼臨。還授命召。仍下勿待命之命。以感以惕。不省攸措。夫天下之極惡大憝。皆起於叛義理干名分。辨之不早。討之不嚴。則履霜而氷至。涓涓而滔天。況如蔡濟恭締結妖逆。附麗權凶。譸張邪論。醞釀陰謀。非一朝一夕之故。則此不特履霜與涓涓耳。辨安得不早。討安得不嚴乎。大臣聲其罪。三司擬其律。公議所激。輿人亦憤。臣等之隱憂痛疾。豈後於人。而聖度每過於包容。筵敎累勤於涵貸。一日二日。囁嚅因循。及今歲月稍久。悖口益肆。王章久屈。國是將撓。憂虞之形。不一其端。上念國事。下揣時勢。有不容一味暇豫。連日登對。罪犯强聒。而以淺薄之誠。陳拙澁之辭。終不能痛劈頭顱。畢發眞贓。名曰懲討。而稽緩如此。糢糊又如此。尙何望天心之俯格。兪音之遄降乎。反顧點檢。莫非臣等之罪。雖承寬赦之命。冞切惶愧之忱。玆敢聯陳短箚。仰請處分。伏乞聖明。亟降威罰。俾嚴邦憲焉。答曰。省箚具悉卿等之懇。纔以所下備忘記謄宣卿等。卿等見可悉之。卿等安心勿辭。卽起視事。仍傳曰。此批答遣史官。傳諭于諸大臣。
정조 8년
甲辰六月初七日未時。上御誠正閣。禮房承旨入侍時。行左承旨徐有防。假注書朴能源。記事官金鳳顯李崑秀。以次進伏訖。上命書傳敎曰。右副承旨有實故。左承旨有實恙。竝許遞。前望單子入之。仍命退。諸臣以次退出。
정조 8년
甲辰六月初七日初更。上御三善齋。右承旨右副承旨入侍時。行右承旨金尙集。右副承旨趙尙鎭。假注書朴能源。記事官李崑秀尹行任。以次進伏訖。上命尙集讀備忘記曰。近日又以重臣蔡濟恭事。鬧端層起。彈章沓至。朝象之波蕩。姑舍是。予誠應接不暇。殆忘寢食。予於此重臣事。必靳持不賜許可。是豈但爲重臣地也。予之本意。前後筵席。言之詳矣。諸臣則聽我邈邈。以至持論之峻者。謂予以曲庇太過。其次認以急於鎭安。姑且兩是之。以爲漫漶之計云。而此皆不知予本意也。曰曲庇。曰鎭安。亦有許多般條理。不當曲庇處曲庇。不當鎭安處鎭安。則反貽世道無窮之害。將使趨向靡定。俗習日渝。予雖否德。寧忍爲是。苟使重臣之釁犯。有眞贓斷案。塗人耳目者。此大同之國論也。予雖欲曲庇而鎭安。得乎。予當洞言之。諸臣須靜聽之。所謂丙申春事。不特今日臣子之所不敢追提。原案業已洗草。到今憑考無所。伊時昭晰慰譬之敎。重臣辭疏中悉言之。所謂壬寅春事。李判府擧條。以與某也圖翻。某時鞫案一款。聞於某也家人云。而今其家人。或死或竄。元無指的憑問之地。言根豈可質於大臣。雖大臣。亦豈必知之。外此被論事件之難以査究。皆如兩年事。重臣遭罹顚末大體。不過如斯而已。卽此可以知予本意。不在於曲庇。又不在於鎭安。噫。朝廷之擧措。莫大於刑政。若以一毫不分明之跡。遽置人於極律重辟。其可以服人心而懲亂賊乎。一重臣之生死。固不足費慮勞心。所不懼者。刑政之乖錯也。予若牽於盈庭之聒耳。不得已隨衆唯諾。世之具眼者。以予爲何如主也。且莫畏者公議也。百世在前。千歲在後。國史書之。野史記之。人君而不恤刑政之乖錯。是不畏公議。公議不畏。而其國不殆者。予未之聞也。惜乎。今日廷臣之念。未到此也。因此又有切可笑者。第一件事。諸臣更無敢刺口容說者。以其不忍言不敢道也。然則今日之所請。均是一事。而前所中止者。近復追提何也。且以第二件以下事言之。或落空或證絶。而自有日前一宰臣辭疏。忽又如是煩浼。朝廷之擧措。果得宜乎否乎。予誠爲諸臣面發騂。不知所以爲喩。至若昨今請罪之擧。又何爲而發也。朝廷處分。只當執其跡而論斷。未知誅心之律。見於經傳耶。載於律令耶。藉令尹得孚。有阿好顧戀之心。密受其指使。觀其疏語。實莫曉某段某句。爲證據之端焉。況其事件之大於是者。以證據不分明。不曾加罪於前日。乃反勒成於今日。則當之者亦可以畏服耶。又以事關義理。不可不嚴懲云爾。則此亦有不必然者。只將露踪之得孚。加之以流放竄殛。固無妨。而自得孚之至親切友。株連猶不可。況重臣與得孚。臭類不相似者耶。昨筵諸臣之言。或以予有若私好於重臣者然。是何不成說之甚。丙丁以來。亂逆迭出。如龜獜之地處。苟其干犯。莫可容貰。予皆不費聲色。一一以其罪罪之。未始有屈法而伸恩。其他位至崇秩人。罪惡貫盈。情跡彰著者。竝置常憲。無少留難。予之優於勇斷。諸臣庶亦知之。執此究之。予何所措於重臣。嚴於前而忽於後。使刑政。判作兩截耶。前日請罪之事。禁令昭在。今番聲罪之擧。輕重自別。噫。惟今十行縷縷。予意豈欲徒然曲庇。徒然鎭安也。一日二日。上下相持。朝象之波蕩。更無可言。諸臣然猶爭執不已。已有向時受敎。予言不再。竝須知悉。仍命尙鎭。持備忘記先退。使之正書。命尙集。書諸大臣箚批訖。敎曰。近日蔡濟恭討罪事。誠莫曉其故也。予於此重臣。豈有私好。而若其譁而攻之。必欲甘心而後已者。誠可訝惑。大抵諸臣之藉口於彼者。卽某年事。而聲罪則乃在於壬寅春。至於今番尹得孚疏出後。又復提起。而其所爲說。終是究索不得。把捉不得。此果國是乎。此果公議乎。予之苦心血誠。惟在保合世臣。鎭定世道。而今此重臣事。不欲復致人紛紜。故尙今容忍蓋以此也。今予以此備忘。宣示諸大臣。未知何如。尙集曰。今此蔡濟恭請討。非一人之私意。乃擧世之所共也。此豈非公議。此豈非國是乎。今此縷縷下敎。亶出靖世道保世臣之德意。臣實欽仰。而此下備忘。大臣恐不承當矣。上曰。如有眞贓斷案。誅之殛之。予何惜乎。但首尾幾年。未見端緖之顯著。豈可以疑似。而驅人於罔測之科哉。尙集曰。聖敎雖如是切至。而至於此事。實是義理所關。殿下雖欲鎭靜。在下之道。恐難以是而中止矣。且殿下過於包容。孰不仰聖人審刑之德意。而此亦有不然者。當斷而不斷。恐有乖於嚴懲討之義矣。上曰。方今朝臣。皆以予有若曲庇此重臣。而其實則事涉䵝昧。安有罪案不著。而遽議於重辟耶。予意已定。斷不可回。雖擧朝爭執。決無聽從之理。今此一邊敦諭於徐判府。一邊宣示。此備忘記。非不知事面之如何。而亦出於不得已。雖徐判府。安能諒予之心也。尙集曰。聖志如此。何敢煩瀆。而第世間一脈公議。終不可遏。以殿下之明聖。何不念及於此耶。上曰。今玆之事。予未知必是公議。而所見如此。誠無奈何矣。上曰。承旨前望單子入之。待下批牌招察任。出榻敎上仍命退。諸臣以次退出。
정조 8년
行都承旨沈豐之坐。行左承旨金尙集坐。行右承旨具明謙未肅拜。左副承旨趙鼎鎭坐直。右副承旨安聖彬未肅拜。同副承旨洪仁浩坐直。注書沈晉賢病一員未差。假注書朴能源仕鄭東觀仕直。事變假注書安邁權仕。
정조 8년
承旨前望單子入之。李文源趙鼎鎭金履禧林錫喆落點。
정조 8년
以左副承旨林錫喆。右副承旨李文源牌不進罷職傳旨。傳于趙鼎鎭曰。許遞。前望單子入之。
정조 8년
沈豐之啓曰。新除授同副承旨金履禧。時在洪忠道木川地。斯速乘馹上來事下諭。何如。傳曰。許遞。前望單子入之。
정조 8년
傳于趙鼎鎭曰。坐直承旨入侍。
정조 8년
承旨前望單子入之。具明謙安聖彬落點。
정조 8년
傳于金尙集曰。承旨房仍。
정조 8년
趙鼎鎭。以訓鍊都監言啓曰。本局字內諸處。連爲摘奸。則自弘濟院至漢北門外。病人出來者爲三名。故三幕結構以給。而四幕差病撤還。新舊幕合爲三百三十七處之意。敢啓。傳曰。知道。
정조 8년
趙鼎鎭。以禁衛營言啓曰。本營字內病幕。今日摘奸。則自南伐院至大峴近處。病人十四名。又爲出來。故隨其無依者。三幕新造添補。使之奠接。舊幕中十二處二十三名差病撤還。新舊幕合爲四百四十七處之意。敢啓。傳曰。知道。
정조 8년
趙鼎鎭。以御營廳言啓曰。本廳字內病幕。連爲摘奸。則永渡橋近處。病人出來爲一名。故隨其無依者。一幕造給。使之奠接。舊幕中二處三名差病撤還。新舊幕合爲一百六十八處之意。敢啓。傳曰。知道。
정조 8년
洪仁浩。以漢城府言啓曰。涉疑疾新舊病人中。向差與已差還入。始痛與方痛死亡及各部兩署出幕之類。今又報來。故列錄書入之意。敢啓。傳曰。知道。
정조 8년
左副承旨臣尹勉升書啓。臣敬奉聖批。馳往傳諭于西部龍山坊沙村契行判中樞府事徐命善所住處。則以爲。臣卽於夜中。伏奉聖批。敦迫之旨。又復勤摯。至以不念勞擾。添一酬應爲敎。臣每一修啓。每一承批。輒思仰貽憂惱。固已萬萬悚懍。今伏承聖敎。臣罪尤自知其難贖矣。區區衷情。已悉於疏中。今方繕寫待朝將上。惟願俯賜矜諒。遄被嚴誅云。臣旣承偕來之命。姑爲仍留之意。敢啓。傳曰。知道。別別敦諭。已遣他承宣。爾其更爲此意。傳諭。期於偕入。
정조 8년
行判中樞府事徐命善疏曰。伏以。臣自遭人言。屢煩封奏。尙冀仁天之聽卑。終許微諒之曲遂。而言辭拙訥。忱誠淺薄。一日之間。恩敎荐降。十里之外。冠蓋相續。是臣之屛跡訟愆。適所以媒榮邀寵。非不知疏籲之太遽。而不得不敢此冒昧焉。噫。從古以來。豈有受恩如臣。而負國如臣者哉。始聖明之陶甄臣。拔擢臣。驟躋於百僚之首者。蓋欲其導宣德意。調劑酸醎。簪紳有同心之利。朝廷享協贊之功也。縱臣報塞之願。炳然如丹。奈臣彌綸之才。自知無素。三載元輔。一未對揚。凡其時衆之睽乖。國事之泮渙。何莫非臣萬殞難贖之罪。而猶殿下庇覆而涵容之。式至于今威罰不加。則彼以勤攻之意。有此規正之論者。固亦望臣太厚。責臣太備。而在臣誠爲頂門之一針。臣雖偏中。亶合受謝之不暇。豈或有絲毫慍怒之意哉。惟是臣之所自悼者有之。臣家世謹拙。性又疎慵。平居不喜徵逐。立朝初無援比。顚沛利鈍。信心而冥行者。不但通朝之所共諒。抑亦聖上之所俯燭。故臣每自語于心曰。天下之惡。未有不可言於吾身。而惟權之一字。太不襯着。荷委毗之寵。處隆顯之地。能免此名。亦已多矣。豈意其衰朽垂死之日。乃反以所自多者。受人詬斥。若是之危怕哉。此臣所以中夜躬念。痛冤而不能已者也。雖然前後論大官者。必藉權勢之目。作爲操切之資斧。以其跡之近而言之似也。特臺臣。未察臣之實不然耳。此亦臣匪分之位。有以致之。則臣當自反。其敢尤人。且臣於昨日書啓。以臺臣之被罪。爲難進之端者。非敢委曲私嫌。備例救解。以矯飾於君父之前。卽臣之斷斷血忱。誠不勝爲淸朝憂。夫臺閣之糾官邪。未必萬言萬當。而聖帝明王。無不優容而假借之者。或恐士氣由此摧沮。讜論由此寂寥。人競趨於依違苟容之習。而莫之止也。況今委靡成俗。鯁直無聞。屢勤敷求之音。未變含糊之風。于斯時也。臺臣一言論臣。而遽被荒裔之斥逐。則設令臣作威作福。眞如臺臣之言。人將視臺臣以爲戒。而後莫肯爲殿下言之。其爲世道之患。當如何。而亦豈臣身家之福耶。此臣所以申複仰陳。不敢爲進身之計者也。嗚呼。未答覆燾之澤。每貽援拔之憂。有臣如此。生不如死。惟願早被重勘。以謝公議。則臣當優游畎畝。歌詠造化。而人亦相忘。可以終始全保。臣無任瞻天望聖瀝血祈懇之至。答曰。省疏具悉卿懇。予之所以倚卿者甚事。卿之所以事予者何義。明義一書是已。是書也扶綱常正忠逆明好惡定趨向嚴隄防撐天地亘宇宙。而不泯不沫者也。藏之王府。信如關石和勻。奠于邦家。重於九鼎大呂。是書之作。豈徒然哉。將所以君臣上下。闡明是義也。以是卿於秉軸之後。半部治具。專藉是篇。事關懲討。則卿皆慨然應諾。憤不顧身。此豈卿有私好惡於其間哉。其國耳公耳。矢死靡他。抑亦婦孺走卒之所共誦也。奈彼匪類之調戲官家者。抵掌咬牙。必欲甘心於卿久矣。早晩殫章。予爲卿待之。噫。彼滿紙構誣。誠不滿一哂。唯予在。在卿何。予不暇爲卿憂。而竊爲世道也。夜下備忘。卿果詳悉未。顧今王綱不振。釁孽萌心。一部明義。無地可讀。而朝廷之刑政失平。人心之去就靡漏。昨日處分。此豈爲重臣而然哉。所以服人心也。所以靖朝廷也。予之苦心。卿想默會。俟卿登筵。當有洞諭。此果何等時也。使義理復明。亂賊知惟。任國家安危之責者。非卿伊誰。然則卿之所以逡巡者。一己之廉防也。予之所以敦勉者。萬世之彝倫也。以此較彼。其輕重大小。果何如。予不多誥。卿須卽日入城。聽予面諭。是予區區之望也。至若疏末云云。虛受之量。實切欽歎。而卿何不念世道至斯耶。竝冀卿之諒之也。仍傳曰。此批答。亞卿傳諭于徐判府事。與之偕入。
정조 8년
甲辰六月初八日午時。上御誠正閣。右承旨入侍時。行右承旨金尙集。假注書鄭東觀。記事官李崑秀尹行任。以次進伏訖。上命書傳敎曰。院中只有右承旨一人。違牌及偕來進去。傳諭。進去承旨竝許遞。與未差之代。前望入之。待下批牌招。推移入直。仍命退。諸臣以次退出。
정조 8년
甲辰六月初八日初更三點。上御三善齋。坐直承旨入侍時。左副承旨洪仁浩。假注書鄭東觀。記注官金健修。記事官金鳳顯。以次進伏訖。上曰。右承旨入侍。健修承命出。與右承旨趙鼎鎭偕入進伏。上曰。庚子冬李得臣疏後日記。辛丑秋金文淳李顯永疏後日記持入。賤臣承命出。上曰。前兵曹參議柳誼。仍任前職。出榻敎仍命退。諸臣以次退出。
정조 8년
行都承旨李聖圭坐。行左承旨李敬養未肅拜。行右承旨具明謙坐直。左副承旨趙鼎鎭坐。右副承旨安聖彬坐直。同副承旨丁範祖在外。注書沈晉賢病一員未差。假注書朴能源仕鄭東觀仕直。事變假注書安邁權仕。
정조 8년
以來十一日。輪對。取稟。傳于具明謙曰。爲之。
정조 8년
傳于具明謙曰。同副承旨許遞。
정조 8년
傳于李聖圭曰。左承旨許遞。
정조 8년
傳于具明謙曰。都承旨許遞。前望單子入之。
정조 8년
承旨前望單子入之。李聖圭柳義養落點。
정조 8년
傳于安聖彬曰。新除授承旨牌招察任。
정조 8년
以宣傳官試講單子。傳于趙鼎鎭曰。前後申飭何如。而四月二次。今始擧行。行首宣傳官事。極爲駭然。貶坐前若不準次。則行首副行首。竝中考施行。此後宣傳官褒貶。以講射準次與否。一體考勘於等第事。令兵曹知悉。
정조 8년
傳于具明謙曰。春塘臺內試射時別軍職權綝。鳥銃一巡三中沒技加資。別軍職南憲喆趙心泰邊聖和徐英輔。宣傳官韓應儉。鳥銃入格。竝兒馬一匹賜給。
정조 8년
傳于安聖彬曰。當夏滯囚可悶。禁府時囚中行査人。保放。
정조 8년
具明謙啓曰。新除授修撰姜忱。時在洪忠道溫陽地。經筵入番事緊。斯速乘馹上來事下諭。何如。傳曰。依啓。
정조 8년
兵曹口傳政事。趙圭鎭爲禁軍別將。